Ком калач

Ком калач — татар балалар уены.

 1нче вариант 
Балалар бер көтүче сайлап куялар һәм үзләре аллы-артлы тезелешеп, бер-берсенә тотынышкан хәлдә сыңар аякта тыраклап торалар. Көтүче белән иң беренче торган кыз арасында шундый әйтешү була:

— Ком калач, ком калач, Артыңда нинди кызлар бар?
— Бәкчәр күзле кызлар бар.
— Аның берсен миңа бир. Көчең җитсә, сатып ал!
— Алам, алам, аксак кыз.
— Бирәм, бирәм, туксак кыз!

Шулай әйтешеп, көтүче кызларны берәм-берәм йолкып алып бетерергә тиеш. Кызлар алынып беткәч, уен яңадан башлана.
2нче вариант
Кызлар аллы-артлы тезелеп басалар. Алда торганы башлык була. Артка тезелгән кызларның берәрсен яулап алу өчен каршыларына көчлерәк бер кыз баса. Башлык аны үз артына чыгармаска, кызларын бирмәскә тырыша. Әйтеш һәм тартыш башлана:

— Ком калач, ком калач, Артыңда нинди кызлар бар?
— Бәкчәр күзле кызлар бар.
— Аның берсен миңа бир!
— Көчең җитсә, сатып ал!
— Алам, алам аксак кыз!
— Бирәм, бирәм туксак кыз!

Яуланган кызлар аның ягына күчәләр. Уен бер як җиңгәнче дәвам итә.
 Искәрмәләр 

 Чыганаклар 
 Татар балалар фольклоры./Төзүчесе Рәшит Ягъфәров. — Казан: «Раннур»  нәшрияты, 1999.

Төркем:Драма уеннары
Төркем:Татар уеннары